text:  Forlist fiskekutter drevet i land på Fanø
  14 januar 2019 kl. 08.25
  Fem fiskere blev reddet i land fra Hvide Sande-kutter fredag. Nu er kutteren drevet i land på Fanø.
  Fiskekutteren fra en redningsaktion ved Vestkysten er drevet i land på Fanø. Der driver vragdele fra kutteren rundt ved stranden.
  Klokken 12.15 fredag middag udsendte besætningen på Hvide Sande-kutteren RI 524 James Robert et nødopkald på Lyngby Radio. Meldingen lød på, at fiskekutteren var kommet i havsnød ud for Holmsland Klit, og kutteren tog vand ind.
  Peter Brinch Michélsen, strandfoged Sønderho, Fanø: "Jeg kan se fiskekutteren er 'sandgået', så den bliver aldrig til kutter igen."
  De fem fiskere blev reddet i land af en helikopter, men kutteren sank ikke.
  
  Endnu et dramatisk redningsforsøg
  Søndag blev den set drive vest for Fanø, og her forsøgte Esvagt (Safety and Support at Sea) sammen med to af kutterens besætningsmedlemmer, om de kunne sejle den ind til Esbjerg Havn.
  Under forsøget udbrød der brand i maskinrummet, og de to besætningsmedlemmer måtte endnu en gang reddes i land og blev denne gang indlagt til observation for røgforgiftning på Esbjerg Sygehus.
  Mandag morgen ligger fiskekutteren ud for Fanø Vesterstrand. 
  - Jeg kan se fiskekutteren er 'sandgået', så den bliver aldrig til kutter igen, fortæller Peter Brinch Michélsen, strandfoged i Sønderho.
  Peter Brinch Michélsen fortæller, at der også driver vragdele fra kutteren rundt ved stranden.
  - Jeg regner med at udstede forbud mod strandhugst. Men nu skal myndighederne og forsikringsselskaberne afgøre, hvad der skal ske med resterne af James Robert, siger han.
  Havarikommissionen kommer formentlig i løbet af mandagen, men det er tvivlsomt, om de kan gøre noget på grund af det meget blæsende vejr. Kutteren bliver under ingen omstændigheder fjernet i dag, oplyser Peter Brinch Michélsen.
  Kutteren grundstødt på Fanø syd for Rindby ca. 300 m fra kysten - er fortsat i brand. Der følges op mandag. #politidk https://t.co/ev8RSbWBEO
  
  